পেং শুয়াই: ভিডিওতে টেনিস খেলোয়াড়কে একটি টুর্নামেন্টে দেখা গেছে বলে দাবি করা হয়েছে
চীনের রাষ্ট্রীয় সংবাদ মাধ্যমে একটি ভিডিও দেখানো হয়েছে যেখানে দেখা যাচ্ছে যে, বেইজিংয়ে একটি টেনিস টুর্নামেন্টে অতিথি হিসেবে হাজির হয়েছেন দেশটির টেনিস তারকা খেলোয়াড় পেং শুয়াই।
রাষ্ট্র-অধিভুক্ত মিডিয়াটি টুইটারে একটি ক্লিপ পোস্ট করেছে, যেটিতে মিজ পেং রয়েছেন বলে বলা হচ্ছে। তাকে দেখা যাওয়া সম্পর্কে এটিই সবচেয়ে হালনাগাদ তথ্য।
সরকার, টেনিস কর্মকর্তা এবং খেলোয়াড়রা তার বিষয়ে উদ্বেগ প্রকাশ করেছেন।
দুই সপ্তাহ আগে তিনি চীনের সাবেক উপ-প্রধানমন্ত্রী বিরুদ্ধে যৌন নিপীড়নের অভিযোগ তোলেন।
তারপর থেকে তিনি নারী টেনিস অ্যাসোসিয়েশনের সাথে সরাসরি কোন যোগাযোগ করেননি।
চীনের রাষ্ট্রীয় অধিভুক্ত সংবাদ মাধ্যম দ্য গ্লোবাল টাইমসের সম্পাদক রোববার একটি ক্লিপ প্রকাশ করেন এবং বলেন যে, তিনি "একটি কিশোর টেনিস ম্যাচের ফাইনালের উদ্বোধনী অনুষ্ঠানে যোগ দিয়েছেন"।
এর আগে এই অ্যাকাউন্ট থেকে আরো দুটি ভিডিও প্রকাশ করা হয়েছিল। এটি তৃতীয় ক্লিপ। আগের দুটি ভিডিওতে দেখানো হয়েছে যে, মিজ পেং তার কোচ এবং বন্ধুদের সাথে একটি রেস্তোরাঁয় রাতের খাবার খাচ্ছেন।
বার্তা সংস্থা রয়টার্স জানিয়েছে, ওই অনুষ্ঠানের আয়োজকরা তাদের অফিসিয়াল উইচ্যাট পেজে খেলোয়াড়ের ছবিও প্রকাশ করেছেন।
ডাব্লিউটিএ এর একজন মুখপাত্র অবশ্য রয়টার্সকে বলেছেন যে, সর্বশেষ ভিডিওগুলো তার নিরাপত্তা নিশ্চিত করার জন্য প্রমাণ হিসেবে "যথেষ্ট নয়" এবং তার সম্পর্কে থাকা উদ্বেগের কোন সমাধান দেয় না।
যৌন নির্যাতনের অভিযোগ এনে 'নিখোঁজ' চীনা টেনিস তারকাকে নিয়ে উদ্বেগ বাড়ছে
চীনা ইতিহাসে নিজের মর্যাদাকে পাকাপোক্ত করে নিলেন প্রেসিডেন্ট শি জিনপিং
চীনে তিনটি বড় সামাজিক নেটওয়ার্কের বিরুদ্ধে তদন্ত
চীনা কমিউনিস্ট পার্টির ১০০ বছরে নতুন স্নায়ুযুদ্ধের আশঙ্কা
এর আগে ডব্লিউটিএ প্রধান স্টিভ সাইমন শনিবার বলেছিলেন যে, আগের দুটি ক্লিপ থেকে এটা স্পষ্ট নয় যে ওই খেলোয়াড় "মুক্ত কিনা এবং জোর বা বাহ্যিক হস্তক্ষেপ ছাড়াই সিদ্ধান্ত নিতে এবং নিজে থেকে পদক্ষেপ নিতে সক্ষম কিনা"। সংস্থাটি হুমকি দিয়েছে যে, তার নিরাপত্তার প্রমাণ পাওয়া না গেলে সংস্থাটি চীন থেকে টুর্নামেন্টগুলি সরিয়ে নেবে।
এদিকে যুক্তরাজ্যের পররাষ্ট্র দপ্তর একটি বিবৃতি জারি করে বলেছে যে, তারা মিজ পেং সম্পর্কে "অত্যন্ত উদ্বিগ্ন" এবং চীনকে "তাঁর নিরাপত্তা এবং অবস্থান সম্পর্কে অবিলম্বে উপযুক্ত প্রমাণ সরবরাহ করার" আহ্বান জানিয়েছে।
নভেম্বরের শুরুর দিকে মিজ পেং তিনি চীনের সোশ্যাল মিডিয়া সাইট ওয়েইবোতে প্রাক্তন ভাইস প্রিমিয়ার ঝাং গাওলি সম্পর্কে একটি অভিযোগ পোস্ট করেছিলেন।  তিনি টেনিসের একজন সাবেক নাম্বার ওয়ান দ্বৈত খেলোয়াড়।
তিনি অভিযোগ করেন যে, তাকে মি. ঝাং এর সাথে তাকে যৌন সম্পর্কে বাধ্য করা হয়েছিল। পরে অবশ্য ওই পোস্টটি সরিয়ে নেয়া হয়।
সেরেনা উইলিয়ামস, নোভাক জোকোভিচ এবং রাফায়েল নাদালের মতো টেনিসের নামকরা খেলোয়াড়রা মিজ পেংয়ের বিষয়ে উদ্বেগ প্রকাশ করেছেন।
শনিবার ২০ বারের গ্র্যান্ড স্ল্যাম চ্যাম্পিয়ন রজার ফেদেরার বলেছেন: "এটা স্পষ্টতই উদ্বেগের বিষয়। আমি আশা করি সে নিরাপদে আছে।"
চীনের সামাজিক মাধ্যম সাইট ওয়েইবোতে দেয়া এক পোস্টে মিজ পেং বলেন, সাবেক উপ-প্রধানমন্ত্রী ঝাং গাওলি তার সঙ্গে যৌন মিলনে মিজ পেং-কে 'বাধ্য' করেছিলেন।
মিজ পেং এই পোস্টটি দেন দোসরা নভেম্বর।
এই প্রথম চীনের ঊর্ধ্বতন কোন রাজনৈতিক নেতার বিরুদ্ধে এ ধরনের অভিযোগ আনা হল।
চীনের উপ-প্রধানমন্ত্রী পদে ৭৫-বছর বয়সী মি. ঝাং গাওলি দায়িত্ব পালন করেন ২০১৩ থেকে ২০১৮ পর্যন্ত। তিনি চীনা প্রেসিডেন্ট শি জিনপিং-এর ঘনিষ্ঠ।
মিজ পেং-এর এই দাবির কোন উত্তর দেননি মি. ঝাং।
"উপ-প্রধানমন্ত্রী ঝাং গাওলি - আমি জানি আপনার মত একজন বিশিষ্ট ব্যক্তি বলবেন আপনি ভীত নন," মিজ পেং তার পোস্টে একথা লেখেন, "তারপরও এটা যদি বড় পাথরের গায়ে নুড়ি দিয়ে আঘাত করার মত, বা নিজে পুড়ে মরবে জেনেও একটা মথ যেভাবে আগুনে ঝাঁপ দেয়, তার সমতুল্য হয়, তাহলেও আমি আপনার সম্পর্কে সত্য কথাটা বলতে চাই।"
মিজ পেং বলেন, টেনিস খেলার জন্য তিনি মি. ঝাও-এর বাসভবনে গেলে প্রথমে তিনি তার ওপর জোরাজুরি করেন। "সেদিন বিকেলে আমি আপনার সাথে এ কাজ করার অনুমতি দিইনি, আমি সারাক্ষণ কাঁদছিলাম," পোস্টে তিনি লেখেন, "আপনি আমাকে আপনার বাসার ভেতরে নিয়ে যান এবং আপনার সঙ্গে যৌন সংসর্গ করতে বাধ্য করেন।"
মিজ পেং স্বীকার করেন তার দাবির সমর্থনে তিনি কোন প্রমাণ দিতে পারবেন না।
"আমার কাছে কোন সাক্ষ্যপ্রমাণ নেই। কোন সাক্ষ্যপ্রমাণ থাকাও অসম্ভব ছিল ...আপনি সর্বক্ষণ ভয় পাচ্ছিলেন আমি কোন রকম টেপ রেকর্ডার নিয়ে গেছি কিনা, কোন কিছু প্রমাণ বা কিছু রেকর্ড করেছি কিনা ...আমার কাছে কোন অডিও রেকর্ডিং নেই, ভিডিও রেকর্ডিং নেই, শুধু আছে আমার অতি সত্য, ভয়াবহ অভিজ্ঞতাটুকু।"
মিজ পেং ওয়েইবোতে এই পোস্ট দেয়ার কয়েক মিনিটের মধ্যেই তা চীনের ইন্টরানেট থেকে মুছে ফেলা হয়। মিজ পেং-এর অ্যাকাউন্ট থেকে সম্প্রতি দেয়া অন্যান্য সাম্প্রতিক পোস্টগুলোও মুছে ফেলা হয়। ওয়েইবো-তে মিজ পেং শুয়াই-য়ের অনুসারীর সংখ্যা পাঁচ লাখ।
পেং শুয়াই একজন বিশাল তারকা। চীনের সবচেয়ে জনপ্রিয় সার্চ এঞ্জিন বাইদু-তে তার নাম দিয়ে সার্চ করলে ৭০ লাখের বেশি ফলাফল আসে।
তবে এই পোস্টের পর থেকে চীনের সিনা ওয়েইবো মাইক্রোব্লগ সাইট, যা চীনে ফেসবুকের সমতুল্য সেখানে মিজ পেংকে নিয়ে মানুষ যাতে কথাবার্তা বলতে না পারে তার জন্য ব্যাপক দমনমূলক পদক্ষেপ নেয়া হয়েছে এমন প্রমাণ পাওয়া গেছে বলে জানাচ্ছেন বিবিসির চীনা বিষয়ে মিডিয়া বিশ্লেষক কেরি অ্যালেন।
মিজ পেং নাম দিয়ে সার্চ করে তার বিষয়ে এখন সীমিত পরিসরে তথ্য ইন্টারনেটে পাওয়া যাচ্ছে।
তার অনুসারীর সংখ্যা পাঁচ লাখের বেশি হবার পরেও এখন তারা মিজ পেং-এর অ্যাকাউন্টের সন্ধান করে কোন তথ্য পাচ্ছে না।
পরীক্ষামূলক উড়ানে সম্পূর্ণ বিদ্যুৎচালিত বিমানের 'বিশ্বরেকর্ড'
দু সপ্তাহে সাতটি হাতির মৃত্যু, বাংলাদেশ থেকে বিলুপ্তির আশঙ্কা
প্রায় বিশ মাস পর বাংলাদেশে কোভিডে মৃত্যুহীন দিন
ভারতে সীমান্তবাসীর জীবন যেভাবে নিয়ন্ত্রণ করে বিএসএফ

চীনের রাষ্ট্রীয় সংবাদ মাধ্যমে একটি ভিডিও দেখানো হয়েছে যেখানে দেখা যাচ্ছে যে, বেইজিংয়ে একটি টেনিস টুর্নামেন্টে অতিথি হিসেবে হাজির হয়েছেন দেশটির টেনিস তারকা খেলোয়াড় পেং শুয়াই।